google/wiki40b huggingface dataset:
Felix von Eckardt

Bakgrunn

Hans foreldre var journalisten Felix von Eckard og hans hustru Eva Maria Victoria (født Geffken). Han vokste opp i Hamburg, men tok abitur ved Preußische Hauptkadettenanstalt i Berlin-Lichterfelde, og gikk gjennom rekruttskole. Han deltok ikke i krigshandlinger under første verdenskrig.

Karriere

Etter krigen arbeidet han som journalist og korrespondent for forskjellige aviser og tidsskrifter. 1 1936 ble han gjennom vennskapet med regissøren Fritz Wendhausen, involvert som manusforfatter til filmen Familienparade. I perioden 1936 til 1950 skrev han manus til mer enn tjuefem tyske filmer.
I 1952 begynte han sin politiske karrière da han ble leder for Presse- und Informationsamt der Bundesregierung. Han ble i denne rollen kjent som Konrad Adenauers, øyne, ører og talerør (Auge, Ohr und Sprachrohr Konrad Adenauers). Fra mai 1955 til 1956 var han ambassadør til FN. Han var statssekretær fra 1958 til 1965. Eckardt var representant i Forbundsdagen for CDU fra 1965 til 1972.
Eckhardt døde av hjerteinfarkt 11. mai 1979 på øya Capri.
TJ Spartak Myjava

Myjavaspillere med flest landskamper

Marián Dirnbach - 3 kamper, 0 mål  Slovakia
Schattenbergbakken

Historie

Den første hoppbakken i Oberstdorf ble tatt i bruk i 1910. Bakken lå ugunstig til, og etter 1. verdenskrig valgte man å bygge en ny hoppbakke ved foten av fjellet Schattenberg («Skyggefjellet»). Schattenbergbakken ble tatt i bruk 27. desember 1925. Den ble utvidet i 1930 og 1936, men forfalt under 2. verdenskrig. Bakken ble raskt satt i stand igjen da freden kom, og kunne tas i bruk på ny 1. januar 1946.
I konkurranse med flere andre steder ble Oberstdorf valgt som rennsted i Hoppuka, som første gang ble arrangert i 1953. Åpningsrennet i den første Hoppuka gikk ikke i Oberstdorf, men i Garmisch-Partenkirchen, men med unntak av ett år (1971/72, da rennene i Oberstdorf og Innsbruck byttet rekkefølge) har alle senere åpningsrenn blitt holdt i Schattenbergbakken. Åpningsrennet holdes vanligvis den 29. eller 30. desember.
I 1972 ble det bygd en storbakke ved siden av den gamle normalbakken, og hoppukerennene har siden da blitt holdt i storbakken. I 2003 ble storbakken utvidet fra K115 til K120. Normalbakken ble utvidet fra K90 (HS100) til K95 (HS106) i 2011. Hoppanlegget har en tilskuerkapasitet på 27 005. Alle de fem bakkene har plastmatter, slik at de også kan brukes sommerstid.
Den 14 år gamle nederlandske skihopperen Jermo Ribbers døde 4. januar 2008 etter et fall under trening i K56-bakken.

Bakkerekorder

Anerkjent bakkerekord på snø i K120-bakken er 143,5 meter, satt av Sigurd Pettersen (Norge) i verdenscupen (Hoppuka) 29. desember 2003. På plast er rekorden 145,5 meter, satt av Gregor Schlierenzauer (Østerrike) i det østerrikske mesterskapet 20. oktober 2007. I HS106-bakken er anerkjent rekord på snø 101 meter, satt av Rok Benkovič (Slovenia) i VM 19. februar 2005. I prøveomgangen i lagkonkurransen i VM 20. februar 2005 hoppet han 102 meter. Anerkjent rekord på plast er 101,5 meter, satt av Frank Löffler (Tyskland) i kontinentalcupen 4. august 2002. Johannes Rydzek (Tyskland) hoppet 105 meter under åpningen av den ombygde bakken 21. oktober 2011.
Småbakkene: K56: 60 meter av Sven Kühn (Tyskland) 19. januar 1999. K30: 32,5 meter av Benjamin Hauber (Tyskland) 18. januar 1994. K19: 22 meter av Otto Schall (Tyskland) i 1994.
Joseph Schereschewsky

Unge år

Schereschewsky ble etter alt å dømme oppkalt etter sin far. Moren var Rosa Salvatha. Han ble foreldreløs i barndommen, og han ble muligens oppdratt av en halvbror som var velhavende som trevarehandler. Ettersom han gjorde det godt på skolen, var det slektens ønske at han skulle utdannes til rabbiner. Men først virket han som privatlærer og glassarbeider. I rabbinerskolen i Zhitomir kom han over et eksemplar av Det nye testamente på hebraisk, utgitt av London Society for Promoting Christianity amongst the Jews. Ved egenstudier av dette ble han etterhvert overbevist om at Jesus av Nasaret måtte være den Messias som ble profetert i den jødiske Bibel.
Som 19-åring dro han til Tyskland, der han studerte i ett år, eller noe lengre, ved universitetet i Frankfurt am Main, og deretter i to år ved Universitet i Breslau. Han var flytende både i jiddisch, polsk og russisk, og ble det etterhvert også på tysk.

Til Kina

Sommeren 1854 bestemte han seg til å utvandre til USA. I New York City traff han på messianske jøder, og våren 1855 gikk han over til den kristne tro ved å la seg døpe ved full neddykking i en baptistisk menighet. 
Av ukjent grunn ble han snart etter presbyterianer, og begynte på presbyterianernes Western Theological Seminary i  Allegheny i Pennsylvania. Etter to år forlot han også prebyterianerne, og trådte inn i Den episkopale kirke og fortsatte teologistudiene ved deres General Theological Seminary. Planen hans om å fullføre de siste to studieårene der ble avkortet da han tilbød seg å reise ut som misjonær til Kina. Han ble diakonviet den 17. juni 1859 i St. George's Church, New York, av biskop William Jones Boone. 
Han ankom Wusong den 21. desember 1859 med skipet Golden Rule. Den 28. oktober 1860 ble han presteviet av biskop Boone i Shanghai. 
Schereschewsky drev på med oversettelser, til å begynne med av Salmenes bok, til Shanghaidialekt. Sammen med den engelske misjonær John Shaw Burdon oversatte han så Book of Common Prayer til kinesisk. 
Han ble anglikansk biskop av Shanghai i 1877, og holdt det gående så lenge helsen tillot det. De senere år av livet tilbragte han i rullestol. 
I 1879 grunnla han St. John's University i Shanghai. Undersvisningsspråket var til å begynne med utelukkende kinesisk, men i 1891 gikk man over til engelsk. 
Samuel Isaac Joseph Schereschewsky ble begravet i Tokyo.
Det danske kongehuset

Det danske kongehuset (også kjent som den danske kongefamilien) består av dronning Margrethe II og hennes familie. Mange av kongefamiliens medlemmer inngår i den danske tronfølgen, men ikke alle.
Norges Pelsdyralslag

Norges Pelsdyralslag er er pelsdyrnæringens bransjeorganisasjon og ble stiftet 1926. Organisasjonen er tilsluttet Norsk Landbrukssamvirke. Norges Pelsdyralslag eier Oslo Skinnauksjoner, og de to virksomhetene holder til sammen med andre organisasjoner i pelsnæringen på "Skinnsenteret " på Økern i Oslo.
Norges pelsdyralslag hadde i 2015 459 medlemmer. Av dem var 346 tilknyttet pelsfarmer med produksjon. I 2017 er det 202 pelsfarmer i Norge. Så å si alle norske pelsdyroppdrettere er medlem av Norges Pelsdyralslag.
Pop Nytt

Pop Nytt var et norsk musikkmagasin som utkom fra 1965 til 1969.
Redaktører var Per Bjørge (1965 - 1967) og Lars Chr. Sande (1967 - 1969), mens Odd Kielland var ansvarlig for lay-out. Hovedredaksjonen hadde sitt sete i Stavanger, og Bok og Blad A/S sto for utgivelsen. Bladene ble trykket på Aktietrykkeriet. 
Bladet ble utgitt i 4 forskjellige formater. Innholdet var store bilder og reportasjer om hjemlige, så vel som utenlandske, artister. Epokedefinerende artister som Bob Dylan, Rolling Stones, the Byrds, the Beatles, Pink Floyd, Jimi Hendrix etc. fikk alle spalteplass i bladene. 
Bladet skrev også om mote, trender og bevegelser. Således er Popnytt en gullgruve for kunnskap om musikk fra 1965 til 1969, i tillegg til å være en viktig kilde til hvordan 1960-tallets tankegods, livsstil, mote og musikk ble oppfattet i samtidens Norge.
Mia Wasikowska

Personlig liv

Mia Wasikowska er født og vokste opp i Canberra. Moren er fotograf fra Polen, faren australsk fotograf og kollasj-kunstner. Hun er den midterste i en søskenflokk på tre med en eldre søster og en yngre bror. Foreldrene tok henne ofte med på gallerier i Europa, med et opphold på et år i Polen da hun var åtte. På fritiden er Mia Wasikowska en ivrig fotograf.
Wasikowska danset ballett fra hun var ni til hun var 15 år. Da hun var 14, begynte hun å gi opp balletten: «Det ble bare så mye om å oppnå fysisk perfeksjon, og jeg begynte å bli så negativ – selvrespekten din kan bare rase nedover. Det jeg likte med film, var alt det uperfekte... Det handlet om livet og ting som ikke er perfekt.« »
Bortala (Bortala)

Bortala eller Börtala eller Bole (tradisjonell kinesisk: 博樂, forenklet kinesisk: 博乐, pinyin: Bólè; uigurisk: بۆرتال / Börtala) er et byfylke i den autonome region Xinjiang i Folkerepublikken Kina. Det tilhører det autonome prefektur Bortala (Bortala Monggol Zizhizhou).  
I 1999 telte det 212 969 innbyggere.
Anders Giske

Tidlig karriere

Giske drev som tenåring med mange idretter; terrengløp, langrenn, bordtennis og fotball, hopp og bryting, men han bestemte seg etterhvert for å satse på fotball. Han startet sin fotballkarriere for Goma, der han spilte til han gikk til Kristiansund FK.

I Brann

I 1979 gikk Giske til Brann, der han fikk 16 kamper og var med på å rykke ned samme år.

Nürnberg

Sommeren 1983 gikk Gikse til FC Nürnberg, der den nåværende fotballagenten Rune Hauge var co-manager. Han markerte seg straks i Bundesliga, men likevel rykket FC Nürnberg ned allerede i hans første sesong der. Giske ønsket ikke å spille i 2. Bundesliga og fikk da kontraktstilbud fra Schalke 04 og Bayer Leverkusen. Han gikk etterhvert til Bayer Leverkusen, men i løpet av det drøye året han spilte for klubben, slet han med skader og manglende tillit fra treneren. Høsten 1985 returnerte han derfor til FC Nürnberg. Sesongen 1985/86 berget klubben såvidt plassen, men personlig spilte Giske så bra at han var på «rundens lag» 5 ganger i fotballmagasinet Kicker. De tre neste sesongene var han kaptein og klubbens best betalte spiller.
I 1986 ble han valgt til «årets spiller» av norske sportsjournalister. Kicker valgte ham også på «årets lag» i 1986/87, etter at han ble banens beste i 8 kamper, nest mest i Bundesliga den sesongen. I 1987 ble Giske utnevnt til landslagskaptein av Tord Grip, og fikk beholde rollen da Ingvar Stadheim overtok landslaget.

FC Köln

Våren 1989 valgte Giske å forlate Nürnberg til fordel for FC Köln, der han skulle overta etter Jürgen Kohler som var solgt til Bayern München. Med Köln tok han en 2.-plass i ligaen, kom til semifinalen i UEFA-cupen og finale i den tyske cupen. Kontrakten med Köln løp ut våren 1992, etter en god sesong av Giske. Giske ble tilbudt en ny kontrakt, men Giske hadde da allerede bestemt seg for å reise hjem til Norge og Brann på grunn av en liten ryggskade.

Etter spillerkarrieren

Brann fikk liten nytte på banen av Giske på grunn av ryggskaden. Han overtok et lederverv i Brann like etter og fortsatte å arbeide med spillerutvikling i klubben frem til 1998. I 1999 overtok han som assistenttrener og var i perioder trener ved Bergen Fotball Akademi. Etter noen år gikk han over til Sogndal IL som spillerutvikling. Anders Giske har siden høsten 2005 vært ansatt som sportslig leder for Sogndal IL. Han har tatt fotballforbundets Trener III og Leder III-utdannelse. Han er også medeier og gründer i firmaet 2feet, som antas å ha oppfunnet den nye ballgolfsporten og ferdighetsspillet Putball.
Han har tre barn og datteren Madeleine Giske har spilt kamper for juniorlandslaget (U-19) og han har spilt i ungdomsavdelingen hos Brann.

Landslagspill

Anders Giske 38 landskamper og bidro han sterkt til den berømte 2-1 seieren over England i 1981. Han spilte stort sett midtstopper eller venstreback og fikk dermed ikke vist sine offensive kvaliteter. Giske la opp på ladslaget etter 1-2 mot Jugoslavia på Ullevaal Stadion 14. juni 1989.
Dilochrosis

Utseende

Middelsstore gullbasser uten metalliske farger, ensfarget svarte eller mønstret i svart og gult/oransje.
Som vanlig for Schizorhinini er hodet forholdsvis stort og "snuten" (clypeus) er bredt U-formet innskåret i midten.

Levevis

Larvene lever gjerne i råtnende ved eller annet dødt, organisk materiale.
Disse artene finnes i ganske tørr muld.

Utbredelse

Artene er utbredt i Australia.
The Woman in the Room

The Woman in the Room er en novelle skrevet av Stephen King. Den ble første gang utgitt i novellesamlingen Night Shift i 1978.
Novellesamlingen ble utgitt på norsk, med tittelen Nattmennesker, første gang i 1984. Novellen heter i Thor Dag Halvorsens oversettelse Kvinnen i sykeværelset.
Hypotermi

Om hypotermi

Hypotermi, eller nedkjøling regnes som kroppstemperaturer under 35 grader. Fordi mange termometre har dårlig sensitivitet for lav temperatur og målinger i munn, armhule og øre ofte er av dårlig kvalitet, skal kroppstemperaturen (kjernetemperaturen) måles rektalt. Nedkjøling av pasienter som har blitt gjenopplivet etter hjertestans til 32-34 grader brukes i dag for å beskytte hjernen mot iskemi (for lite oksygen). Nedkjøling beskytter altså hjernen mot lavt oksygennivå i blodet. Dette forklarer også hvorfor noen mennesker overlever hjertestans over mange timer og med svært lave kjernetemperaturer. Likevel er hypoterme pasienter svært utsatt for å få hjerterytmeforstyrrelser og andre komplikasjoner. Muligheten til å varme opp slike pasienter med hjerte-lunge-maskin, gjør at det er svært viktig at de blir fløyet til universitetssykehus med spesialkompetanse uten først å bli sendt til lokalsykehus, hvis dette er mulig.
Ved skader, for eksempel ved trafikkulykker, vil nedkjøling av den skadede fort bli et alvorlig problem i tillegg til andre skader pasienten har. Siden den skadede har liten eller ingen muskelaktivitet som skaper varme, blir nedkjølingen betydelig raskere enn hos en person i vanlig aktivitet ute. Å hindre varmetap med klær, tepper, folie etc. kan være en svært viktig behandling.

Mild hypotermi – 35–32 °celsius

Fryser og klarer ikke slappe av, redusert stemningsleie. Blek og kald hud, økt blodtrykk, raskere puls og pust. Dårlig finmotorikk og etter hvert også grovmotorikk. Kroppen skjelver for å produsere varme. Redusert oksygen til hjernen gir redusert bevissthet.

Moderat hypotermi – 32–30 °celsius

Føler seg søvning og kan ha paradoks varmefølelse der f.eks pasienten kler av seg. Langsommere pust og redusert bevissthet.

Dyp hypotermi – under 30 °celsius

Bevisstløs, går mot komatøs (skinndød), som kan være vanskelig å skille fra klinisk død. Dilaterte pupiller som blir lysstive etterhvert. Langsom pust (ca. 2–3 ganger per minutt ved 20 °C.)
Ved 27 - 28 °C inntreffer bevisstløshet
- Hjertet pumper saktere dermed får hodet lite oksygen og greier ikke å arbeide i så lav temperatur og slår seg derfor i hvilemodus for å gi energi til resterende vitale organer.

Når er det fare for å bli nedkjølt?

- I alle tilfeller der pasienten ligger passivt direkte på bakken
- Ved opphold i sjøen i forbindelse med ulykker
- Lav aktivitet i kulde
- Nedkjøling skjer og mye raskere i kombinasjon med skade / sykdom / alkoholinntak som påvirker allmenntilstanden
- Når pasienten har en annen skade, f.eks blødning, også dersom det er 30 varmegrader i luften. Soldater som er blitt skutt i Irak/Afghanistan har fått hypotermi.

Faremomenter med nedkjøling

- Øker blødningsfaren / senker levringsevne (koagulering, blodet stopper, blodet er tynt)
- Tapper pasienten for krefter
- Er i seg selv livstruende opp mot hjertestans
Løiten Lys

Løiten Lys er et lysstøperi på Brenneriroa i Løten kommune. Støperiet ble startet i november 1991 som en énmannsbedrift i kjelleren i disponentboligen til Løiten Brænderi. I 1996 flyttet støperiet til dagens lokaler i Løiten Brænderi. I slutten av desember samme år ble lokalene ødelagt i en brann, men støperiet åpnet igjen i 1997 og er i dag Norges største produsent av håndlagde lys.
FaZe Clan

Historie

FaZe Clans opprinnelse stammer tilbake til 30. mai 2010. De tidligere medlemmene FaZe Resistance, FaZe ClipZ og FaZe Housecat (senere FaZe Timid) grunnla spillklanen med formålet om å danne et samfunn på det kontroversielle skytespillet Call of Duty: Modern Warfare 2 ved å lage YouTube-videoer der dem publiserer montasjer som fremhever deres beste triks ved bruk av skarpskytergevær (også kalt: Trickshotting). Spillklanen ble kort tid senere ledet av nåværende eier FaZe Temperrr (Thomas Oliveira) og FaZe CBass. I 2012 utvidet klanen seg for første gang til å også bli et konkurrerende e-sport lag ved å delta i turneringer på spillet Call of Duty: Modern Warfare 3. Siden den gang har de konkurrert i alle de etterfulgte Call of Duty-spillene og samlet inn over 11 millioner norske kroner i premiepenger.    
I 2013 ble FaZe Banks (Richard Bengtson) rekruttert til FaZe Clan som medeier av spillklanen. Rekrutteringen av Richard skulle vise seg å endre klanens kjente struktur. YouTube-videoer som baserte seg mer på underholdning i form av videoblogger bidro til å nå klanen til en enda større målgruppe. Årene senere flyttet seks av klanens medlemmer sammen til New York i det som ble kjent som FaZe Huset New York. Dette huset fikk for første gang frem medlemmenes individuelle talent i form av filmskaping og underholdning.  
I januar 2016 ble det bestemt at FaZe Clan skulle melde seg inn i det populære skytespillet Counter-Strike: Global Offensive (forkortet CS:GO). FaZe fikk seg et forsprang i konkurranse-spillet ved oppkjøpet av CS:GO-laget G2 Esports til en estimert pris av 6 millioner kroner, en prislapp e-sport verden aldri hadde sett tidligere. Samme år flyttet også medlemmene som bodde i FaZe Huset New York til Los Angeles, da kjent som FaZe Huset L.A. Siden den gang har flere av medlemmene også bodd samlet i Toronto i Canada, Calabasas og Hollywood.    
I 2019 bor store deler av klanens medlemmer fordelt på tre hus i samme nabolag ved Hollywood Hills til en estimert verdi av over 100 millioner kroner per hus (kallenavn: Clout House, FaZe House Hollywood). Disse husene har tidligere hatt profilerte beboere som Justin Bieber.
Deildebreen

Deildebreen er en isbre Wohlthatmassivet i Dronning Maud Land. Breen danner skillet mellom Austre Petermannfjella og Gruberfjella.
Breen er oppkalt etter gjenferdet deildegast som flyttet grensesteiner (deilder) for å utvide sin egen eller slektens eiendom på naboens bekostning mens det var i live.
Kolomenskoje

Kristi himmelfartskirken

Kristi himmelfartskirken, bygget i hvit stein, sto ferdig i Kolomenskoje i 1532. Kirken ble oppført av Vasilij III for å hedre sin nyfødte sønn, Ivan IV av Russland, senere kjent som Ivan den grusomme. Kirken markerte et klart brudd med den bysantinske arkitekturen, og er en av de første kirkene med telttak i Russland. I 1994 ble den oppført på UNESCOs verdensarvliste.

Kolomenskojepalasset

På midten av 1600-tallet fikk tsar Aleksej I alle de tidligere trebygningene i området revet, og erstattet med et fantastisk sommerpalass i tre, omtalt som «verdens åttende underverk». Aleksejs sønn Peter den store, tilbrakte mye av sin barndomstid i palasset, og den fremtidige keiserinnen Elisabeth Petrovna ble født der i 1709.
Etter flyttingen av hovedstaden fra Moskva til St. Petersburg i 1712 forfalt palasset i en slik grad av Katarina II nektet å gjøre det til sitt sommerpalass. I stedet beordret hun i 1768 at det skulle rives, og erstattes med et enklere palass i stein og murstein. Heldigvis overlevde en tremodell av palasset, og en rekonstruksjon i full skala sto ferdig i september 2010.
Lucasianus

Utseende

En middelsstor, avlang, blank, mørkbrun trebukk. Antennene er tynne og kortere enn kroppen, pronotum rundet, dekkvingene jevnbrede.

Utbredelse

Arten lever i Sørvest-Europa og Nord-Afrika.
Go-En’yū

Keiser

I 1371 fikk han per keiserlig dekret rangen shinnō (親王), rller keiserlig prins, og ble dermed en potensiell arving og tronfølger.  
Umiddelbart etter dette ble han - på grunn av farens keiser Go-Kōgons fratreden - så keiser. Det heter at det bestod uenighet om kronprinsen mellom keiser Go-Kōgon og hans forgjenger ved nordhoffet, keiser Sukō. Med støtte fra Hosokawa Yoriyuki, som utøvde kontrollen over shogunatet, ble Go-Kōgons sønn keiser ved nordhoffet. 
Fra 1374 regjerte hans far Go-Kōgon de facto videre, som klosterkeiser. I 1368 ble Ashikaga Yoshimitsu utnevnt til shogun. Under hans beskyttelse ble det keiserlige hoff stabilisert. 
I 1382 takket keiser Go-En’yū av, til fordel for keiser Go-Komatsu, og trakk seg tilbake til et kloster. Uten reell makt gjorde han opprør, prøvde å ta sitt eget liv, og beskyldte Ashikaga Yoshimitsu og sin egen hustru Itsuko for ekteskapsbrudd.
I 1392 ble det sluttet fred med sørhoffet, og med det var Nanboku-cho-tiden over. Den 6. juni 1393 døde Go-En'yū.
Jolo (øy)

Geografi

Øya ligger i Suluarkipelet sør for Suluhavet, mellom den sørfilippinske øya Mindanao og Borneo. Øya er kjennetegnet av sine mange vulkankratere og vulkankjegler. 
På Jolo lever en underart av sikahjort som er endemisk for denne øya alene.

Historie

Jolo var en gang sentrum for et mektig sultanat. Etter den spansk-amerikanske krig motsatte filippinere fra 1899 den nye amerikanske kolobialmakt. Mens motstanden var for det meste over omkring 1902 i resten av landet, vedvarte den på Jolo helt til 1916.
Norgesmesterskapet i boksing 1993

Norgesmesterskapet i boksing 1993 ble arrangert 5.-7. mars på Høyenhall skole i Oslo.
Geir Hitland fra Bergens AK vant kongepokalen. Forbundspokalen gikk til Anders Styve, Bergen Sparta. 
Tønsberg-Kameratene og Trym IL hadde to mestere hver og ble mesterskapets beste klubber.
Túpac Amaru II

Bakgrunn

Den siste Inka-lederen Túpac Amarus sønnesønns sønn José Gabriel Condorcanqui fikk utdannelse ved jesuittenes skole San Francisco de Borja i Cusco. I 1760 giftet han seg med Micaela Bastidas Puyucahua.
Condorcanqui arvet lederskapet som cacique i Tungasuca og Pampamarca fra sin eldre bror, som styrte på oppdrag av den spanske guvernør. Men Condorcanqui sympatiserte med bøndene som slet under tunge kår, og bad i en petisjon den spanske guvernøren om å forbedre vilkårene i tekstilfabrikkene, gruvene og i landsbyene.

Opprør

Da han ikke nådde frem med dette, tog han sin farfars fars inka-navn, kledte seg i indianske klær og organiserte et opprør. Han tok guvernøren Antonio de Arriaga til fange i Tinta og drepte ham i 1780.
Túpac Amaru IIs opprør, også kjent som Sierra-opprøret,  var det første store opprøret mot de spanske kolonistene på to hundre år. Det ble slått med, og han ble tatt til fange. Han ble dømt til å overvære henrettelsene av sin hustru, sin eldste sønn Hipólito, onkelen Francisco, svogerern Antonio Bastidas, og noen av sine kapteiner, før det skulle bli hans tur å dø. Han ble dømt til tortur og til å drepes ved å druknes og deretter slites i stykker mellom fire hester på hovedtorget i Cusco, på samme sted der hans farfars far var blitt halshugget. 
Da opprøret fortsatte avrettet spanjolene resten av hans familie, med unntak av hans ellveårige sønn Fernando, som var blitt dømt til å bli henrettet med ham, men i stedet satt i spansk fengsel for resten av sitt liv. 
Det er ikke kjent om noen medlemmer av inkaens kongelige familie overlevde denne siste utrensning. På samme tid ble bruk av inkaindianernes klesdrakt forbudt. Deres deres kulturelle tradisjoner, og selvidentifikasjonen som Inka, ble forbudt, sammen med andre tiltak for å omvandle befolkningen til spansk kultur og styre.
Kjell Svindland

Kontantstøttens far

Svindland var den første som lanserte ideen om kontantstøtte i Norge. Det skjedde så tidlig som i 1984, men ordningen ble ikke innført før i 1998, i Kjell Magne Bondeviks første regjering.
Joe Allen

Landslaget

Allen ble sommeren 2012 tatt ut til å representere Storbritannia i Sommer-OL 2012. Allen var en av fem walisiske fotballspillere som ble tatt ut i troppen.
Han ble tatt ut i Wales EM-tropp til EM i Frankrike 2016.
Saskatchewans flagg

Saskatchewans flagg er delt i grønt over gult, symboler for provinsens skogdekte nordlige områder og hvetelandet i sør. I flaggets frie ende er det plassert en blomst av arten western red lily. Dette er provinsens offisielle blomstersymbol. I kantonen er provinsen Saskatchewans våpenskjold plassert. Dette viser en rød løve på gult i skjoldhodet, og under dette tre gule kornbånd på grønt felt. Løven er et kongelig symbol, Englands løve i omvendte farger, mens kornbåndene representerer provinsens rike landbruk. Våpenet ble opprinnelig gitt provinsen av kong Edward VII 25. august 1906. Flagget, som er i størrelsesforholdet 1:2, ble vedtatt av provinsforsamlingen 31. mars 1969 og kunngjort av viseguvernøren 22. september samme år.

Viseguvernørens flagg

Kronens representant i provinsen, viseguvernøren, fører et blått flagg med kronet provinsvåpen innsatt i en krans av gule lønneblader. viseguvernørens flagg ble innført 26. september 1981.